ایلس موڈ سورابجی پینل

ایلس موڈ سورابجی پینل  ایک ہندوستانی طبیبہ اور مصنفہ تھی۔ وہ مسیحی مشنریوں کی بیٹی اور بیوی تھی اور بیچلر آف سائنس کی سند حاصل کرنے والی پہلی ہندوستانی خاتون تھی۔

ابتدائی زندگی 
ایلس موڈ سورابجی بلگام میں پیدا ہوئی اور وہ فرانسینا سورابجی اور سورابجی کھرسیڈجی کی سب سے چھوٹی بیٹی تھی۔ اس کی والدہ ماہر تعلیم اور ہندومت چھوڑ کر مسیحی ہوئی تھی؛ اس کے والد پارسی مسیحی مشنری تھے۔ اس کی بہنیں کورنیلیا سورابجی وکیل اور سوسی سورابجی ماہر تعلیم تھیں۔

ایلس سورابجی نے پونہ میں واقع اپنے خاندان کے وکٹوریا ہائی اسکول سے تعلیم حاصل کی اور بمبئی میں واقع ولسن کالج سے بی ایس سی کیا، وہ ہندوستان میں یہ سند حاصل کرنے والی پہلی خاتون تھی۔ اپنی بڑی بہن کورنیلیا کی حوصلہ افزائی اور کوششوں سے اس نے لندن میں طبیبہ کی تربیت حاصل کی، اس نے تعلیم سنہ 1905ء میں مکمل کی تھی۔

پیشہ ورانہ زندگی 
ایلس سورابجی نے بہاولپور میں واقع زنانہ ہسپتال میں کام کیا۔ سنہ 1917ء میں بنوں (موجودہ پاکستان) کے پینل ہسپتال میں خدمات کے صلے میں اسے تمغائے قیصر ہند سے نوازا گیا۔ جنگ عظیم اول کے دوران طبی کام کرنے کے لیے اسے سنہ 1921ء میں آرڈر آف برٹش ایمپائر کا اعزاز دیا گیا۔ سنہ 1925ء میں وہ طبی کاموں سے سبکدوش ہو گئی۔ سنہ 1943ء میں اسے آرڈر آف سینٹ جان آف یروشلیم کے آفیسر کا اعزاز ملا تھا۔

اس نے اپنے نے شوہر کی سوانح حیات لکھی جو شوہر کی وفات کے فوری بعد شائع کی گئی۔ اس نے کچھ ناول چلڈرن آف دی بارڈر (1925ء)، دی بیگمز سن (1928ء) اور ڈورویز آف دی ایسٹ (1931ء) بھی لکھے تھے۔ چوتھا ناول شائع نہ ہو سکا تھا۔ اس نے ہندوستان میں خواتین کی اعلیٰ تعلیم کے لیے بھی کام کیا۔ بعد کی زندگی میں اس نے سفر کیا اور ہندوستانی خواتین اور صحت کے موضوعات پر لیکچر دیے۔

نجی زندگی 
ایلس موڈ سورابجی نے اپنے ساتھی طبیب تھیوڈور لیٹن پینل سے سنہ 1908ء میں شادی کی۔ ان کا ایک بیٹا تھا۔ سنہ 1912ء میں تھیوڈور کی وفات کے بع وہ بیوہ ہو گئی۔ اس نے سنہ 1951ء میں 76 سال کی عمر میں فنڈن، مغربی سسیکس میں وفات پائی۔

حوالہ جات 

1874ء کی پیدائشیں
1951ء کی وفیات
بیسویں صدی کی بھارتی خواتین
بھارتی خواتین اطبا
بھارتی خواتین ناول نگار
پارسی شخصیات
قیصر ہند وصول کنندگان
ہندوستانی اطباء
بیسویں صدی کی بھارتی شخصیات